Irodalom 7.

FI-501020701/1

Tanmenetjavaslat

(Rugalmas)



# Bevezetés

Útmutatónk az Eszterházy Károly Egyetem Oktatáskutató és Fejlesztő Intézet Irodalom 7. című tankönyvéhez készült, az A jelű kerettantervvel összhangban. Kérjük, hogy alkalmazása során vegye figyelembe a következőket:

A pedagógus elsődleges feladata, hogy „*oktatómunkáját éves és tanórai szinten, tanulócsoporthoz igazítva, szakszerűen megtervezve végezze, irányítsa a tanulók tevékenységét*.” (Nkt. 62. § (1)) Tehát a tervezés során az elsőrendű kötelesség tartalmi szabályozók mellett a tanulócsoport szükségleteihez való alkalmazkodás. Ennek következtében az ajánlott tanmenet alkalmazásánál a pedagógus nem elégedhet meg annak pontos követésével, hanem adaptálnia kell. Ezért tesszük közre ajánlásunkat *szerkeszthető dokumentumként*, s javasoljuk, hogy amikor tanévi munkájának tervezésénél használja, készítsen belőle saját új dokumentumot, amely már tükrözi az Ön szakmai-pedagógiai szempontok szerint meghozott döntéseit. Tanmenetünk az év teljes óraszámát lefedi, hogy ezzel is megkönnyítsük a tervezést, azonban Önnek figyelembe kell vennie, ha pl. tanulmányi kirándulás, erdei iskola, témahét, iskolanapok vagy más rendezvények miatt az irodalomórák hagyományos formában nem tarthatók meg.

Mindenekelőtt javasoljuk, hogy készítsen *helyzetképet* arról, hogy a tanulócsoport eljutott-e a korábbi tanulmányainak eredményeiként feltételezett tudás- és képességszintre. Amennyiben elmaradást tapasztal, akkor be kell építenie éves tervébe a felzárkózást arra a szintre, amelyet tanmenetünk kiinduló állapotnak tekint, és a tanmenetet adott esetben tömörítve/rövidítve kell alkalmaznia. (Ennek függvényében az évfolyam végére kitűzött célok redukálása is indokolt lehet.) Ha a csoport tudás- és képességszintje megengedi, akkor a tanmenet alkalmazásánál a kiegészítő tananyagként feltüntetett részekkel is többet foglalkozhatnak, vagy elidőzhetnek azoknál a szövegeknél, témáknál, tevékenységeknél, amelyek a gyerekeknek jobban tetszenek, s amelyek ily módon a motivációjukat is fokozzák.

A tervezésnél tekintettel kell lenni a csoporton belüli *egyéni differenciálás* szakmai követelményére is, amit természetesen az ajánlott tanmenet összeállításánál nem lehetett megtenni. A differenciálás elve egyaránt érvényesülhet az elsajátítás folyamatában, az ellenőrzés, értékelés tartalmában és formájában, valamint az egyéni bánásmód alkalmazásában. A differenciálás szorosan összekapcsolódhat a kooperatív módszerek alkalmazásával.

Éves tervezetében a tanmenetet Ön aszerint is módosíthatja, hogy iskolájában, illetve a tanulócsoportban milyen *tanulást támogató eszközöket* vehet igénybe. Így például az IKT-eszközök rendelkezésre állása vagy hiánya is befolyásolhatja terveit, valamint az iskola specialitásai, társadalmi környezete, a szülők bevonásának lehetősége, a környezetében található (vagy a tanulmányi kirándulás során felkeresett) helyek, mint például könyvtár, művelődési ház, irodalmi emlékhelyek stb. Nyilvánvaló, hogy a tanulás leghatékonyabb formái azok, amelyek közvetlenül a valós életből erednek, azzal hozzák közvetlen kapcsolatba a tanultakat.

**A tanmenet legfőbb sajátossága az, hogy a kerettanterv szerint kötelező és ajánlott, kiegészítő, választható tananyagok megkülönböztetésével rugalmasságot biztosít a pedagógusnak a saját tanmenete kialakításához.**

Az ajánló tanmenet kapcsolódása az Irodalom 7. tankönyvhöz

A tankönyv hét fejezetből áll, továbbá fejezetenként összefoglalást, függelékként pedig életrajzi vázlatokat és fogalomtárat tartalmaz. A leckék feldolgozása általában egy-egy tanórában valósulhat meg. Azokat a leckéket, amelyek kihagyása vagy más témával való kiváltása nem jelent lényeges eltérést a kerettantervtől kiegészítő anyagként jelöltük.

A leckék a szemelvények függvényében különböző hosszúságúak, de struktúrájuk (kevés kivételtől eltekintve) állandó:

*Idézd fel!*

*Szépirodalmi szemelvény*

*Kérdések, feladatok*

*Az irodalmi szöveghez kapcsolódó új ismeretek (e rész címe egy kiemelten fontos fogalom)*

*Irodalmi barangolások (nem minden leckében szerepel)*

*Szövegértés (az Irodalmi barangolások szövegéhez kapcsolódóan)*

*Képek és irodalom*

*Kutass a világhálón!*

A leckék élén álló *Idézd fel!* című kérdéscsoport előzetes szempontokat kínál a figyelmes olvasáshoz, segít felidézni a tanult ismereteket, és személyes élmények megosztására ösztönzi a gyerekeket. A tanár természetesen választhat az itt található kérdések közül, vagy más kérdéseket is megfogalmazhat. Fontos, hogy az új anyag megismerése előtt történjék meg a gyerekek előzetes ismereteinek, vélekedéseinek felelevenítése, hogy az új és a korábbi tudáselemek szervesen összekapcsolódjanak, és létrejöjjön egy egységes új belső tudásvilág.

Az irodalmi szemelvények elhangzása a legfontosabb pontja minden tanórának. (Tervezzünk ilyet azokra az órákra is, amelyeken nem konkrét művek, hanem a szerzők élete vagy a művek keletkezése áll a tartalmi fókuszban.) Fontosnak tartjuk, hogy a művek élményt jelentsenek a diákok számára. A szemelvények utáni kérdések, feladatok az olvasott mű megértését segítik, majd az azt követő rész tartalmazza a legfontosabb új ismeretelemet. Az ebben a részben szereplő ismereteknek nem mindegyikét kell megtanulandónak tekinteni. Kulcsfogalmaknak a következők tekinthetők: **anekdota, cselekmény, elbeszélés, elbeszélői nézőpont, előreutalás, epizód, időrend, késleltetés, kisregény, kitérő, legenda, mese, monda, novella, alakzat (ismétlés, párhuzam, ellentét, fokozás), dal, elégia, epigramma, hasonlat, himnusz, időmértékes verselés, időmértékes verssor (2-3 féle), megszemélyesítés, metafora, óda, rapszódia, rím, rímelhelyezkedés, romantika, szókép, ütemhangsúlyos verselés, verslábak (ötféle), dialógus, dráma, helyzetkomikum, jellemkomikum, komédia, konfliktus.**

Az *Irodalmi barangolások* című rész nem mindig szépirodalmi mű, hanem olyan a lecke témájához kapcsolódó, elgondolkodtató szöveg is lehet, amelyben nehezebb gondolatmeneteket is megismerhetnek a tanulók. Ezek megértése olykor némileg meghaladja ugyan a hetedikes diákok képességeit, és kihívást jelenthetnek számukra, de a szöveg feldolgozását itt is kérdések és feladatok segítik. A lecke végén található *Képek és irodalom* című rész a képzőművészet világába kalauzol.

Az irodalmi szövegválasztás fontos szempontja volt, hogy a klasszikus értékek mellett modern szerzőkkel, a mai tizenéveseket érdeklő versekkel, regényrészletekkel is megismertessék a tanulókat. A műveknek ez a csoportja azonban nem tekinthető valamiféle kortárs kánonnak, s az itt szereplő művek mellett vagy helyett a tanárok bátran válogathatnak saját kedvenceik közül. A tankönyv végén található életrajzi vázlatok és fogalomtár nem az ellenőrzés, értékelés megalapozását szolgálja, azt ugyanis az iskola helyi tanterve alapján kell a szaktanárnak megállapítania, de a biztos és alapos tudáshoz hatékonyan járulhat hozzá ezek rendszeres használata.

Tankönyvünkhöz írásbeli és szóbeli feladatok gazdag tárházát kínáló munkafüzet is kapcsolódik. A feladatok sokszínűsége lehetővé teszi, hogy a gyengébb és a jobb képességű diákok egyaránt élvezzék az irodalomórákat, s hogy találjon a pedagógus az adott osztály, csoport képességeihez igazodó feladatokat. A munkafüzet feladatai segítenek eligazodni a 12-13 éveseknek a hétköznapok világában, érdeklődésüket felkeltik a tananyaghoz kapcsolható egészen más témakörök, gondolatok iránt is.

Fontosnak tartjuk mind a tanórák, mind a nagyobb témák, illetve a tanévi munka egészére nézve is a tudásépítés és a tudatos képességfejlesztés modelljének alkalmazását. Eszerint minden új ismeret vagy tevékenységforma korábbi tudásba, illetve képességrendszerbe épül be. Ezért mindig szükséges az előzetes tudás felelevenítése, valamint minden új lecke/téma/tanulási folyamat végén a tudás és képességfejlődésre való személyes reflektálás, önmagunk épülésének tudatosítása.

|  |  |  |  |  |
| --- | --- | --- | --- | --- |
| **Témák** | **Új tananyag feldolgozása** | **Képességfejlesztés, összefoglalás,**  **gyakorlás, ellenőrzés** | **Teljes**  **óraszám**  **72 óra** | **Kerettantervi**  **órakeret**  **65 óra** |
| Bevezetés | **0** | **4** | **4** |  |
| A magyar romantika irodalmából | **12** | **6** | **18** |  |
| Lírai műfajok | **8** | **4** | **12** |  |
| Regényrészletek | **5** | **3** | **8** |  |
| Jókai Mór: A kőszívű ember fiai | **5** | **2** | **7** |  |
| Mikszáth Kálmán: Szent Péter esernyője | **5** | **2** | **7** |  |
| Kisepikai alkotások | **6** | **3** | **9** |  |
| Molière: A fösvény | **3** | **1** | **4** |  |
| Év végi összefoglalás | **0** | **3** | **3** |  |

| Témák órákra bontása | Az óra témája (tankönyvi lecke) vagy funkciója | Célok, feladatok | Fejlesztési terület | Ismeretanyag |
| --- | --- | --- | --- | --- |
| BEVEZETÉS | | | | |
| **1.** | Ismerkedés a tananyaggal és a taneszközökkel  A tanév közös olvasmányainak előkészítése | Az óra célja, hogy a tanulók megismerjék a tanév tananyagát és a követelményeket. Megismerkedjenek a taneszközökkel, az olvasmányokkal. Megbeszélik az osztályzás, értékelés szabályait.  A Jókai-regény elolvasásának előkészítése. (Az olvasási nehézségek mint kihívás tudatosítása; stratégiák, módszerek átadása; olvasókörök megszervezése.) A tanév folyamán áldozhatunk tanórákat is arra, hogy a nehézséggel küzdők előbbre jussanak a regényben. (Felolvasás és más módszerek.) | Tanulási képességek fejlesztése.  Szövegértési készségek fejlesztése.  Szociális készségek fejlesztése. |  |
| **2.** | Év eleji ismétlés – Lázár Ervin: *Bankó lánya*  Felmérés: olvasás, az írott szöveg megértése | Annak felmérése, hogy a tanulók hogyan olvasnak némán és hangosan idegen szöveget, mennyire tudják olvasásukkal közvetíteni a szöveg gondolati, érzelmi-hangulati tartalmát. Mennyire képesek megérteni a szöveg tartalmát.  Az előző tanévben tanult fogalmak felelevenítése. | Hangos és néma olvasás, az írott szöveg megértése.  Tanulási és szociális készségek, képességek fejlesztése. |  |
| **3.** | Felmérés: szövegalkotás | Annak felmérése, hogy a tanulók hogyan tudnak rövidebb szövegeket megalkotni különböző szövegtípusokban és műfajokban. | Írás, szövegalkotás. Nyelvi tudatosság fejlesztése, nyelvhelyességi és helyesírási készségek fejlesztése. |  |
| **4.** | Tájékozódás a könyvtárban és a világhálón | A lecke célja, hogy a tanulók számára útmutatás nyújtson az interneten vagy a könyvtárakban rendelkezésre álló információk egyre tudatosabb használatához (tk. 8‒9. o.). A tanórát érdemes a könyvtárban vagy a számítógépteremben megtartani. (Ezen az órán tegyük lehetővé a tanulók saját tulajdonú IKT-eszközeinek használatát is, ha van ilyen.) Gyűjtsünk további hasznos web-helyeket. Tegyük fel a kérdést: Mikor kell gyanakodni az információk megbízhatóságában? | Információkeresés, -válogatás, -kezelés; tudatos internethasználat, digitális kompetenciák. | Információkezelés alapelvei.  Hasznos honlapok, megbízhatatlan információforrások |
| A MAGYAR ROMANTIKA IRODALMÁBÓL | | | | |
| **5.** | A magyar romantika irodalmából  Bevezető óra:„Jelszavaink valának: haza és haladás” | Ismerkedés a reformkor és a romantika hazai jellemzőivel.  A reformkor történelmi és kulturális kontextusának áttekintése (mf. 6/1–2.). | A történelem és a korstílusok kapcsolatának megértése, kapcsolódás a történelmi és más művészeti tanulmányokhoz.  Digitális kompetenciák fejlesztése: forráskeresés és ellenőrzés. | Reformkor, korstílus. |
| ***Kiegészítő anyag*** | *„A haza minden előtt” – Reformkor és romantika*  *„Kivánjuk a’ sajtó szabadságát” – A reformkori sajtó* | *Reformkor és romantika kapcsolódási pontjai, a nemzeti romantika jellemzőivel való ismerkedés.*  *A sajtó kialakulása, jellemzői és szerepe a korszakban (mf. 8/1–2., 9/3.).* | *Történelem, hagyomány, irodalmi és nemzeti kultúra fogalmainak tisztázása.*  *Az identitástudat, nemzeti identitás fogalmainak megértése, kialakítása. Az erkölcsi, az esztétikai és a történeti érzék fejlesztése.*  *Digitális kompetenciák fejlesztése.* | *Korstílus, romantika, töredezettség. Nemzeti nyelv, korabeli társaságok a tudomány és művészetek művelésére.*  *A reformkori sajtó és hatása.* |
| ***Kiegészítő anyag*** | *Kölcsey Ferenc pályaképe*  *„Röpűlj égi vándor” – Kölcsey Ferenc: Csolnakon* | *Kölcsey Ferenc jelentőségének és pályájának rövid megismerése.*  *Ismerkedés a szöveggel a munkafüzet feladatainak felhasználásával (10. o.).* | *Szövegértési és értelmezési készségek, képességek fejlesztése. Költői eszközök megismerése, megértése.*  *Tantárgyközi kapcsolatok, digitális írástudás kompetenciáinak fejlesztése.* | *Népköltészet, népdal, népies dal, idill, keretes szerkezet.* |
| **6.** | „Vár állott, most kőhalom” – Kölcsey Ferenc: *Himnusz* | Ismerkedés a magyar kultúra ikonikus szövegével, jelentőségével a kultúra és a nemzet történetében, önértelmezésében. | Romantikus és műfaji jegyekkel való ismerkedés.  Szociális és tanulási készségek fejlesztése.  Ízlés fejlesztése, identitástudat kialakítása. | Himnusz műfaja, jellemzői.  Memoriter. |
| **7.** | „Vár állott, most kőhalom” – Kölcsey Ferenc: *Himnusz* | A szöveg értelmezése, lehetséges olvasatok kialakítása.  A munkafüzet feladatainak sorrendjét érdemes követni (11‒12. o.). | Olvasási, szövegértési készségek fejlesztése, műértelmezés gyakorlása, szövegelemzési készségek fejlesztése.  Zenehallgatás, társművészetek.  Erkölcsi értékek kifejeződése az irodalomban.  Csoportmunka. | Költői kifejezőeszközök: képek, alakzatok. Keretes szerkezet. |
| **8.** | „…s a haza fényre derűl!” – Kölcsey Ferenc: *Huszt* | Ismerkedés a szövegekkel, a romantikus jegyekkel, a romantika történelem- és nemzetképével.  Az időmértékes költészetről tanultak felelevenítése és elmélyítése (mf. 13/1.). | Olvasási, szövegértési készségek fejlesztése, műértelmezés gyakorlása, szövegelemzési készségek fejlesztése.  Önálló vélemény megfogalmazása. | Epigramma fogalma, jellemzői.  Romantika múltértelmezése. |
| **9.** | Játékos készségfejlesztő óra | A memoriterként megtanulandó versek középpontba állításával játsszunk ritmusjátékokat. | Ritmuskészség fejlesztése. Memória fejlesztése. |  |
| **10.** | „Tudományt a munkás élettel egybekötni”– Kölcsey Ferenc: *Parainesis Kölcsey Kálmánhoz* (részletek) | Az értekező próza és intelem jellemzői.  A munkafüzet feladatainak sorrendjét érdemes követni (15. o.). | Olvasási, szövegértési készségek fejlesztése, műértelmezés gyakorlása, szövegelemzési készségek fejlesztése.  Önálló vélemény megfogalmazása. | Parainézis fogalma, jellemzői. |
| **11.** | Vörösmarty Mihály pályaképe  „Itt élned, halnod kell” – Vörösmarty Mihály: *Szózat* | Vörösmarty Mihály jelentőségének és pályájának rövid megismerése.  Ismerkedés a magyar kultúra ikonikus szövegével, jelentőségével a kultúra és a nemzet történetében, önértelmezésében. | Romantikus és műfaji jegyekkel való ismerkedés.  Szociális és tanulási készségek fejlesztése.  Zenehallgatás, társművészetek.  Erkölcsi értékek kifejeződése az irodalomban.  Ízlés fejlesztése, identitástudat kialakítása. | Szózat műfaja, jellemzői.  Történelmi szembenézés. Összevetés a Himnusszal.  Memoriter. |
| **12.** | „Itt élned, halnod kell” – Vörösmarty Mihály: *Szózat* | A szöveg értelmezése, lehetséges olvasatok kialakítása. A munkafüzet feladatainak sorrendjét érdemes követni. | Olvasási, szövegértési készségek fejlesztése, műértelmezés gyakorlása, szövegelemzési készségek fejlesztése.  Összehasonlító értelmezés a *Himnusz* és a *Szózat* értő olvasásával.  Gondolkodási és vitakészség fejlesztése. | Költői kifejezőeszközök: képek, alakzatok. Keretes szerkezet. |
| **13.** | Készségfejlesztő óra | A *Himnusz* és a *Szózat* memoriterként való megtanulásának támogatása játékos formában, páros munkában. | Memória fejlesztése, kooperatív készségek. |  |
| ***Kiegészítő anyag*** | *„Tarka lepke, szép arany pillangó” – Vörösmarty Mihály: Szép Ilonka* | *Ismerkedés a szöveggel, az elbeszélő költemény műfaji jellemzőinek felidézése. Ismeretek bővítése, elmélyítése.* | *Műértelmezés: érzelem kifejezése a költészet eszközeivel.*  *Műértelmezés gyakorlása, csoportmunka.*  *Kommunikációs és helyesírási készségek fejlesztése.* | *Elbeszélő költemény.* |
| **14.** | Petőfi Sándor pályaképe  „Csapot, papot, mindent felejtett” – Petőfi Sándor: *Csokonai* | Petőfi Sándor jelentőségének és pályájának rövid áttekintése, átismétlése.  Ismerkedés a szöveggel (mf. 19/5.). | Csoportmunka, egyéni feladatok, közös munka váltogatása. Elmélyülés a szövegben, jellemzőivel való ismerkedés.  Attitűd és kifejezőeszközök kapcsolatának tanulmányozása.  Szociális és kommunikációs készségek fejlesztése. | Életkép, csattanó. |
| **15.** | „Előre hát mind, aki költő” – Petőfi Sándor: *A XIX. század költő* | Ismerkedés a romantikus költői szereppel: bárdköltő. A lírai én prófétai, váteszi szerepvállalása.  Írásbeli munka: gyűjtőmunka. | Hangos és néma olvasási, szövegértési készségek fejlesztése, műértelmezés gyakorlása, szövegelemzési készségek fejlesztése. Költői eszközök felismerése, azonosítása.  Erkölcsi értékek kifejeződése az irodalomban. Romantikus jövőkép megfogalmazódása.  Nyelvi és helyesírási készségek fejlesztése. | Ars poetica fogalma.  Petőfi, a szabadságharc költője. |
| **16.** | „Elhull a virág, eliramlik az élet” – Petőfi Sándor: *Szeptember végén* | Ismerkedés a szöveggel, a szerelmi líra jellegzetességeivel, természet és emberi élet, érzelem párhuzamának megmutatása.  A munkafüzet feladatainak sorrendjét érdemes követni (22‒23. o.). | Hangos és néma olvasási, szövegértési készségek fejlesztése, műértelmezés gyakorlása, szövegelemzési készségek fejlesztése. Költői eszközök felismerése, azonosítása. | Az elégia műfaji jellemzői, lírai szerkezet, anapesztus.  Memoriter. |
| **17.** | „Rabok legyünk, vagy szabadok?” – Petőfi Sándor: *Nemzeti dal* | Ismerkedés Petőfi forradalmi szövegével, a korábbi ismeretek felidézése, esetleges téves ismeretek tisztázása, mű és szerzői sors azonosságának kérdései (mf. 24/1.). | Erkölcsi kérdések megjelenése az irodalomban, irodalom és nemzeti öntudat kérdéseinek tisztázása.  Közösségi, erkölcsi és érzelmi vonatkozások kapcsolódása az irodalmi művekben.  A vers hatásának, retorikai elemeinek a megfigyelése. | A forradalom verse, jelképe.  A nemzet iránti költői felelősség fogalma.  Memoriter. |
| **18.** | Részösszefoglalás, ismétlés | A romantika irodalmából eddig tanultak ismétlése, a memoriterek gyakorlása. | Ismeretek rendszerezése. |  |
| **19.** | „Mért nem jön a Szondi két dalnoka” – Arany János: *Szondi két apródja* | Arany jelentőségének és pályájának rövid áttekintése, átismétlése.  Ismerkedés és munka a szöveggel a munkafüzet feladatainak felhasználásával (25‒26. o.). | Irodalmi művek értelmezése: egy történet tágabb összefüggésbe helyezése.  Történetmesélés lehetőségeinek vizsgálata, a dramatikus jelleg megfigyelése, értelmezése.  Történetmondás és emlékezet kapcsolatának vizsgálata, gondolkodási készségek fejlesztése és erkölcsi kérdések megbeszélése.  Tantárgyak közötti kapcsolatok. | Ballada, történelmi ballada, műballada.  Párbeszédes jelleg, szólamok. Balladai homály. |
| **20.** | Összefoglalás 1. ‒ A magyar romantika irodalmából | Tanult művek, szerzők, fogalmak áttekintése, összefoglalása.  Közös munka és csoportmunka a munkafüzet feladatainak felhasználásával (27‒28. o.). | Gondolkodási, logikai és szociális készségek fejlesztése.  Digitális írástudás fejlesztése.  Kommunikációs készségek fejlesztése. | Lásd a tematikus egység egyes részeinél! |
| **21.** | Összefoglalás 2. ‒ Szövegértelmezési és szövegalkotási gyakorlatok | A témával kapcsolatos gondolatok megfogalmazása valamely adott műfajban (pl. beszámoló, levél, tudósítás). Írások felolvasása, közös véleményezése. | Írásbeli és szóbeli kommunikációs készségek fejlesztése, stiláris, nyelvhelyességi és helyesírási ismeretek elmélyítése.  Tanulási és gondolkodási készségek fejlesztése. | - |
| **22.** | Témazáró dolgozat | Komplex dolgozat a tematikus egység alapján. Tartalmaz szövegértési, szövegalkotási feladatokat, rákérdez a tanult fogalmakra, és méri a memoriterek elsajátításának szintjét is. | Olvasás, az írott szöveg megértése; írás, szövegalkotás, helyesírás, nyelvhelyesség, kifejezési készség; irodalmi kultúra, az irodalmi művek értelmezése; az ítélőképesség, az erkölcsi, az esztétikai és a történeti érzék fejlődésének mérése. | - |
| LÍRAI MŰFAJOK | | | | |
| **23.** | Bevezető óra: Lírai műfajok  Témazáró dolgozat javítása, értékelése | A líráról eddig tanultak felelevenítése, az új ismeretek előkészítése.  A líra, lírai műfajok fogalmának előzetes tisztázása. Annak előkészítése, hogy a továbbiakban megfigyelhessék, milyen változatos műfajú, tematikájú és hangulatú művek tartoznak ide.  Csoportmunka: a korábban tanult lírai művek felelevenítése, jellemzőik áttekintése. | Gondolkodási, tanulási és szociális készségek fejlesztése.  Az esztétikai érzék fejlesztése: költői képek és alakzatok.  Érzelmi intelligencia és szociális készségek fejlesztése.  Kapcsolódási pontok a társművészetekkel.  Feladatok helyes megoldása, problémák tisztázása, típushibák javítása. | Lírai műnem, lírai műfajok, zeneiség, lírai alany, költői eszközök: képek, alakzatok. |
| **24‒31.** | Lírai alkotások a magyar irodalom különféle korszakaiból műfaji csoportok szerint | A tankönyvben feldolgozott szerzők és alkotásaik helyett mások is választhatók, pl. Arany János, Csokonai Vitéz Mihály Janus Pannonius, Petőfi Sándor, Szabó Lőrinc stb. korábban nem tárgyalt műveiből és kortárs magyar lírai alkotásokból. A rendelkezésre álló kilenc órában az új ismeretanyagot úgy kell korlátozni, hogy készségfejlesztésre, ismétlésre, gyakorolásra is legyen idő.  Ezért egyes műveknél elégedjünk meg azok élményszerű megismerésével – elemzésük nélkül.  Kapcsolódó lehetőség, hogy a tanulók készítsék el saját kedvenc verseik antológiáját, amelyet a záró órákon bemutatnak. | Az esztétikai érzék fejlesztése: költői képek és alakzatok.  Érzelmi intelligencia és szociális készségek fejlesztése. |  |
| ***Választható*** | *„Ti kékellő halmok! gyönyörű vidékek!” – Berzsenyi Dániel: Búcsúzás Kemenes-aljától*  *(A mű helyett más elégikus költemény is választható bármely szerzőtől, bármely korból. )* | *Ismerkedés a költővel, a szöveggel. Értő és értelmező/kifejező hangos olvasás, néma olvasás gyakorlása.*  *Szöveg értelmezése, jellemzőinek vizsgálata.*  *Szövegértelmezési készség fejlesztése.*  *Hazaszeretet és a búcsúzás fájdalmának irodalmi kifejeződése.*  *A munkafüzet feladatainak felhasználása (29. o.).* | *Szövegértelmezési készség fejlesztése.*  *Szociális és kommunikációs készségek fejlesztése.*  *Kommunikációs készségek fejlesztése. Szóbeli szövegalkotás: részvétel a közös beszélgetésben, vitában. Saját vélemény megfogalmazása, érvelés, önérvényesítés.* | *Antik versformákhoz való visszafordulás, a nyelvújítás hatása a költői nyelvre. Számvetés megfogalmazása, gondolatiság.* |
| ***Választható*** | *„Mennyi bűbáj, mily talányok!” – Vajda János: Nádas tavon* | *Ismerkedés a költővel, a szöveggel. Értő és értelmező/kifejező hangos olvasás, néma olvasás gyakorlása.*  *Szöveg értelmezése, jellemzőinek vizsgálata.*  *Álom és valóság, természet és lírai én viszonya a szövegben.*  *A munkafüzet feladatainak felhasználása (30/2.).* | *Szövegértelmezési készség fejlesztése.*  *Érzelmek és hangulatok kifejezése költői képekkel.*  *Költői képek felismerése, kreatív feladatként hasonló képek alkotása.* | *Helyzetdal, felező nyolcas. A lírai én és a külvilág kapcsolata, eltérés a romantikus sémától.* |
| ***Választható*** | *„Mért legyek én tisztességes?” – József Attila: Két hexameter* | *Ismerkedés a költővel, a szöveggel. Értő és értelmező/kifejező hangos olvasás, néma olvasás gyakorlása.*  *Szöveg értelmezése, jellemzőinek vizsgálata.*  *A líra határai – forma és formabontás.*  *Tartalom és forma kapcsolata, külső és belső világ feszültségének kifejeződése.*  *Verselés: mf. 31/2.* | *Mondat, irodalmi szöveg, verselés kapcsolatának vizsgálata.*  *Erkölcsi kérdések közös értelmezése a pedagógus irányításával.* | *Hexameter. Nyugat, avantgárd. Epigramma.* |
| ***Választható*** | *„És ment a kedves, szépen, derűsen” – József Attila: Mikor az uccán átment a kedves* | *Ismerkedés a költővel, a szöveggel. Értő és értelmező/kifejező hangos olvasás, néma olvasás gyakorlása.*  *Szöveg értelmezése, jellemzőinek vizsgálata.*  *Vers hangulatának megértése, illusztráció készítése. Megzenésített változatok meghallgatása.* | *A verset alkotó kép kibontása, megértése, elemekre tagolása.*  *Vers és zene, megzenésített vers fogalmak értelmezése.* | *Helyzetdal.*  *Szimultán verselés, rímek jellemzői.* |
| ***Választható*** | *„Kezed párnámra hull, elalvó nyírfaág” – Radnóti Miklós: Tétova óda* | *Ismerkedés a költővel, a szöveggel. Értő és értelmező/kifejező hangos olvasás, néma olvasás gyakorlása.*  *Szöveg értelmezése, jellemzőinek vizsgálata.*  *A hétköznapi élet elemei a versben. Összehasonlítás klasszikus, kortárs szövegekkel, illetve József Attila szövegeivel (mf. 33/2., 34/3.).* | *Szövegértési kompetenciák fejlesztése: Szerelem kifejezésének eszközei.*  *Újszerű, merész költői képek és alakzatok megfigyelése, megértése.* | *Radnóti költői világa: avantgárd elemek és klasszicizálódás. Óda.* |
| ***Választható*** | *„Mit tudsz a tünő örömről” – Weöres Sándor: Himnusz a Naphoz*  *(Helyette más Weöres-vers is feldolgozható.)* | *Ismerkedés a költővel, a szöveggel. Értő és értelmező/kifejező hangos olvasás, néma olvasás gyakorlása.*  *Szöveg értelmezése, jellemzőinek vizsgálata (mf. 35/2.).*  *Költői eszközök megfigyelése, csoportmunka. Ezt követően önálló fogalmazás.* | *Szövegértési és -értelmezési kompetenciák fejlesztése.*  *Íráskészség, nyelvhelyesség, helyesírás fejlesztése.* | *Himnusz műfajának használata. Bokorrímek, alliterációk, megszemélyesítés, zeneiség.* |
| ***Választható*** | *„száll a nyár, akár az / égi szénaillat” – Kovács András Ferenc: Szénaillat*  *(Helyette más kortárs költő verse is feldolgozható.)* | *Ismerkedés az irodalmi játék fogalmával. Játék, paródia vagy álarc?*  *Ismerkedés a költővel, a szöveggel. Értő és értelmező/kifejező hangos olvasás, néma olvasás gyakorlása.*  *Szöveg értelmezése, jellemzőinek vizsgálata.*  *A munkafüzet feladatainak felhasználása.* | *Gondolkodási és tanulási készségek fejlesztése: Irodalmi játék: szerzők álarcban vagy paródia. Mik a jellemzőik?*  *Szövegértelmezés, Arany János versével párhuzamosan. A hasonlóságok és az eltérések, eltérő hangsúlyok, új értelmezési mezők.* | *Életkép, intertextualitás, szövegek párbeszéde, posztmodern irodalom.* |
| ***Választható*** | *„kevés képpel álmodó / álmait nem fogja szó” – Szálinger Balázs: Szúnyog, szúnyog*  *(Helyette más kortárs költő verse is feldolgozható.)* | *Ismerkedés a költővel, a szöveggel. Értő és értelmező/kifejező hangos olvasás, néma olvasás gyakorlása.*  *Szöveg értelmezése, jellemzőinek vizsgálata.*  *Kortárs költői játék: gyermekmondókák műfaji jellemzőit használja, de közben mélyebb mondanivalót hordoz (mf. 40/4.).*  *Hangos elmondás, esetleg dramatizálás vagy illusztráció készítése.* | *Beszédhelyzet megértése, jellemző sajátosságok elemzése, szövegértés fejlesztése. Annak megfogalmazása, hogy miben és hogyan különbözik a mondókáktól, illetve melyek az azonos jegyek.* | *Dal, ütemhangsúlyos verselés. Ritmusa: kétütemű hetes.*  *Irodalmi játék.* |
| **32.** | Szövegértelmezési és szövegalkotási gyakorlatok | A témával kapcsolatos szövegek alkotása (egy műértelmezés elkészítése), illetve szövegértési feladatok megoldása. Írások felolvasása, közös véleményezése (például mf. 42/3.).  A Mikszáth-regény elolvasásának előkészítése. (Az olvasási nehézségek mint kihívás tudatosítása; stratégiák, módszerek átadása; olvasókörök megszervezése.) Áldozhatunk tanórákat arra is, hogy a nehézséggel küzdők előbbre jussanak a regényben. (Felolvasás és más módszerek.) | Szövegértési készség fejlesztése. Írásbeli és szóbeli kommunikációs készségek fejlesztése, stiláris, nyelvhelyességi és helyesírási ismeretek elmélyítése.  Tanulási és gondolkodási készségek fejlesztése.  Digitális kompetenciák fejlesztése. | - |
| **33.** | Összefoglalás | Tanult művek, szerzők, fogalmak és műfajok áttekintése, összefoglalása.  Csoportmunka.  A munkafüzet feladatainak felhasználása (41‒43. o.).  A tanulók mutassák be saját kedvenc verseik antológiáját! | Gondolkodási, logikai és szociális készségek fejlesztése.  Digitális írástudás fejlesztése.  Kommunikációs készségek fejlesztése. | Lásd a tematikus egység egyes részeinél! |
| **34.** | Témazáró dolgozat | Valamely, ezen egységben tárgyalt költőtől ismeretlen szöveg értelmezése, rövid reflexív fogalmazás írása. | Írás, szövegalkotás, helyesírás, nyelvhelyesség, kifejezési készség; az irodalmi művek értelmezése; az ítélőképesség, az erkölcsi, az esztétikai érzék. | - |
| REGÉNYRÉSZLETEK | | | | |
| **35‒39.** | Témazáró dolgozat megbeszélése.  Regényrészletek vagy közösen választott regény feldolgozása.  Tanári döntés szerint, a tanulócsoport ízlése és motivációja függvényében a részletek helyett tárgyalható más regényekből való részlet is, vagy egy egész regény akár a tankönyvből, akár máshonnan választva.  Készítsük elő a fejezetzáró tanórákon megvalósuló olvasmányajánlást is. | Ezen vagy egy későbbi órán történjen a témazáró dolgozat értékelése, javítása.  Az epikáról, illetve a regényről eddig tanultak felelevenítése, az új ismeretek előkészítése.  A regény műfaji jellemzőinek előzetes tisztázása. Annak előkészítése, hogy a továbbiakban megfigyelhessék, milyen változatos szövegszervezésű, tematikájú és hangulatú művek tartoznak ide. | Feladatok helyes megoldása, problémák tisztázása, típushibák javítása.  Gondolkodási, tanulási és szociális készségek fejlesztése.  Az esztétikai és erkölcsi érzék fejlesztése.  Csoportos gyűjtőmunkával az együttműködési készség fejlesztése. | Regény mint műfaj. Epika. Idő- és térhasználat, előre- és visszautalások, epizódok, szereplők, történet, cselekmény. Narrátor, hangnem, regénytípusok: történelmi, ifjúsági és detektívregény. |
| ***Választható*** | *„A szívem azt mondja, hogy testőr vagyok” – Alexandre Dumas: A három testőr (részlet)* | *Az előzetesen otthon már elolvasott szöveggel az órán tovább, mélyebben ismerkednek a tanulók, egyes részletek néma újraolvasásával, hangos felolvasásával vagy tanári felolvasással.*  *Megismerkednek a szerzővel, a szerző korával, az ábrázolt korszakkal.*  *Csoportmunkában meghatározzák a helyszínt, az időszakot, a szereplőket, azok tulajdonságait, összefoglalják a cselekményt.*  *A munkafüzet feladatainak felhasználása (44‒45. o.).* | *Az irodalmi művek megértése, értelmezése. A szereplők azonosítása, az elbeszélő azonosítása, az idő és a tér megjelölt elemeinek azonosítása, az elbeszélés módjának megértése. Dialógusok szerepe, azok felolvasása párban.*  *Megfilmesített változatban a részlet megtekintése.*  *Szóbeli szövegek alkotása: részvétel tanulócsoportban megvalósuló beszélgetésben, vitában. Saját vélemény megfogalmazása, megvédése érvekkel.* | *Történelmi regény, kalandregény. Valós történelmi személyek és kitalált figurák, helyzetek keveredése. Bonyodalom, szereplők jelleme.* |
| ***Választható*** | *„Mintha a levegőben lépkedett volna” – Mándy Iván: Csutak és a szürke ló (részlet)* | *Az előzetesen otthon már elolvasott szöveggel az órán tovább, mélyebben ismerkednek a tanulók, egyes részletek néma újraolvasásával, hangos felolvasásával vagy tanári felolvasással.*  *Megismerkednek a szerzővel, az ifjúsági regény műfajával.*  *Csoportmunkában meghatározzák a helyszínt, az időszakot, a szereplőket, azok tulajdonságait, összefoglalják a cselekményt.*  *A munkafüzet feladatainak felhasználása (46‒47. o.).* | *Az irodalmi művek megértése, értelmezése. Csoportos feladatokban a nézőpontok sokszínűségének felfejtése az értelmezés során.*  *Dialógusok értelmezése, beszélők meghatározása, jellemzése. Annak áttekintése, hogy a különböző nézőpontok hogyan alkotnak egységet.*  *Tanulási és gondolkodási készségek fejlesztése.* | *Ifjúsági regény. Párbeszéd, bonyodalom, konfliktus. Nézőpontok sokszínűsége.* |
| ***Választható*** | *„Ragasszak bajuszt?” – Csukás István: Vakáció a halott utcában (részlet)* | *Az előzetesen otthon már elolvasott szöveggel az órán tovább, mélyebben ismerkednek a tanulók, egyes részletek néma újraolvasásával, hangos felolvasásával vagy tanári felolvasással.*  *Megismerkednek a szerzővel, a detektívregény műfajával.*  *Ifjúsági regények és kapcsolódó, ifjúságnak szóló műfajok: rajzfilm, rádiójáték, tévéjáték, gyermekfilm kapcsolatának tisztázása. Irodalom és társművészetek, adaptáció kérdései.*  *A munkafüzet feladatainak felhasználása (48. o.).* | *Az irodalmi művek megértése, értelmezése. Az elbeszélő és a főhős nézőpontjának kérdése – csoportmunkával feldolgozva.*  *A késleltetések és elhallgatások szerepének vizsgálata a cselekmény felfejtésével.*  *A történet előadása, esetleg egyes részleteinek feldolgozása.* | *Detektívregény, elbeszélői nézőpont. Késleltetés, elhallgatás, epizód.* |
| ***Választható*** | *„Egy vasmonstrummal nézett farkasszemet” – Gimesi Dóra – Jeli Viktória – Tasnádi István: Időfutár 1. A körző titka (részlet)* | *Az előzetesen otthon már elolvasott szöveggel az órán tovább, mélyebben ismerkednek a tanulók, egyes részletek néma újraolvasásával, hangos felolvasásával vagy tanári felolvasással.*  *Megismerkednek a szerzővel, az ifjúsági regény műfajával.*  *Csoportmunkában meghatározzák a helyszínt, az időszakot, a szereplőket, azok tulajdonságait, összefoglalják a cselekményt.*  *A munkafüzet feladatainak sorrendjét érdemes követni* (49‒52. o.). | *Az irodalmi művek megértése, értelmezése: Az elbeszélő és a hősök nézőpontjának azonossága, annak megfigyelése, hogy az olvasó is csak annyit tud, mint a szereplők.*  *Sokféle szövegtípus megfigyelése: chat- és Skype-beszélgetések, sms-ek, e-mailek váltakozása. Kreatív feladatként hasonló szövegek létrehozása.*  *A regény jellegzetes időszerkezetének áttekintésével a cselekmény megértése.*  *A szövegértelmezési technikák tudatosabb használatának fejlesztése.*  *Kommunikációs készségek fejlesztése.* | *Elbeszélő, leírások, párbeszédek, perspektíva, kulcsjelenet.* |
| **40.** | Összefoglalás | Tanult művek, szerzők, fogalmak és műfajok áttekintése, összefoglalása.  Csoportmunka.  A munkafüzet feladatainak felhasználása (53‒55. o.). | Gondolkodási, logikai és szociális készségek fejlesztése.  Írás, szövegalkotás: önkifejezés és kreativitás.  Kommunikációs készségek fejlesztése. | Lásd a tematikus egység egyes részeinél! |
| **41.** | Olvasmányajánló | A részletek alapján tárgyalt regények egészéről hallgassuk meg azok beszámolóját, akik azokat végigolvasták. Más regények bemutatása, ajánlása is lehetséges. | Szóbeli szövegek alkotása: élményszerű előadás, beszámoló olvasott epikus műről, saját vélemény megfogalmazása, részvétel tanulócsoportban megvalósuló beszélgetésben. |  |
| **42.** | Témazáró dolgozat | Komplex dolgozat a tematikus egység alapján, a feldolgozott művekre vonatkozó szövegértési feladatokkal, valamint olvasmányajánlás jellegű szövegalkotási feladatokkal. | Olvasás, az írott szöveg megértése; írás, szövegalkotás, helyesírás, nyelvhelyesség, nyelvi kifejezési készség; műértelmezési tudatosság fejlődése, az irodalmi művek értelmezése. |  |
| JÓKAI MÓR: A KŐSZÍVŰ EMBER FIAI | | | | |
| **43.** | Jókai Mór: *A kőszívű ember fiai*  *(E regény helyett más Jókai-mű is tárgyalható.)*  „Írjunk mitológiát” – Bevezetés  A témazáró dolgozat értékelése, javítása. | Reflektálás a regény elolvasására, az olvasói élményre és a nehézségekre. Annak felmérése, hogy ki milyen mélységben ismeri a művet. A követező órák előkészítése annak érdekében, hogy a részletek kontextusba ágyazottak, értelmezhetők legyenek.  Jókai Mór és regényének jelentősége a magyar irodalomban. A szabadságharc emlékezete, a magyar történelem krónikája.  A korabeli közélet és irodalmi élet, Jókai szerepe az olvasóvá nevelésben. | Digitális írástudás fejlesztése: kutatómunka.  Digitális kompetenciák fejlesztése, topográfiai ismeretek elmélyítése. | Jókai és kora, a korszak és irodalmának jellemzői. |
| **44.** | „szereplői lelkének mélyére tekint” – Jókai Mór életpályája és művei | Jókai Mór pályájának bemutatása, jelentőségének megismerése a magyar irodalomban.  A munkafüzet feladatainak felhasználása (56‒57. o.).  *A kőszívű ember fiai* című regény helye az életműben, jelentősége a magyar irodalomban. | Gondolkodási, logikai és szociális készségek fejlesztése.  Írás, szövegalkotás: önkifejezés és kreativitás.  Digitális írástudás fejlesztése.  Kommunikációs készségek fejlesztése. | Jókai élete és életműve. A romantikus regény. Család- vagy sorsregény. |
| **45.** | „Játék volt nekik a farkasokat hátrahagyni” – Két jó barát (részlet)  Az első kihívás | Szövegolvasás és értelmezés, ismerkedés Jókai stílusával, a romantikus regény jellemzőivel.  A munkafüzet feladatainak felhasználása (például 56/3). | Szövegértési feladatok, játék a szöveggel.  Filmes feldolgozás megnézése, összehasonlítás. | Szöveg szerkezeti és stiláris jellemzői.  Lineárisan elbeszélt történet mellett párhuzamosan szerkesztett cselekményelemek. |
| **46.** | „Lélekcserélő idők járnak, fiam!” – Akik igazán szeretnek (részlet)  A fordulópont | Az óra célja, hogy a diákok megértsék a regény szereplőinek morális dilemmáját, a morális döntések nehézségét, a felelősség kérdését; a szereplők jellemét, a jellemek és a szerelem romantikus ábrázolását (mf. 58/2‒3., 61–63.). | Az irodalmi művek megértése, értelmezése: Szereplők jellemzése, illusztrációkkal való bemutatása.  Csoportmunka: szereplők kapcsolatrendszerének felvázolása.  Szövegelemzés. | Romantikus jellemábrázolás, a cselekménybonyolítás eszközei. Idealizált, egyénített alakok. |
| **47.** | „Éljen a haza!” – Zenit (részlet)  Hősök párbaja | A cél, hogy a diákok megértsék a szabadságért, a nemzet függetlenségéért vívott harc személyes sorsokban is megjelenő fontosságát, majd a vereség elviselését, ennek morális következményeit. Fontos, hogy a diákok értelmezzék a hűség, becsület, bátorság, hazaszeretet fogalmát a szöveg alapján.  A munkafüzet feladatainak felhasználása (például 60/7.). | Szövegelemzés, Jókai stílusának megfigyelése. Kommunikációs készségek fejlesztése. | A regény morális, történeti, személyes vonatkozásai. Értékválasztás kérdései. |
| **48.** | Összefoglalás | A regény cselekményének teljes áttekintése, fordulópontok megállapítása, szereplők viszonyrendszerének, jellemének változásai.  A műről és a szerzőről tanult legfontosabb tények ismétlése.  Csoportmunka a munkafüzet feladatainak felhasználásával (65‒69. o.). | Gondolkodási, logikai és szociális készségek fejlesztése.  Írás, szövegalkotás: önkifejezés és kreativitás.  Digitális írástudás fejlesztése.  Kommunikációs készségek fejlesztése. | Lásd a tematikus egység egyes részeinél! |
| **49.** | Témazáró dolgozat | Komplex dolgozat a tematikus egység alapján. Tartalmaz szövegértési, és kreatív szövegalkotási feladatokat (pl. a szereplők szerepében fogalmazás). | Olvasás, az írott szöveg megértése; írás, szövegalkotás, helyesírás, nyelvhelyesség, nyelvi kifejezési készség; műértelmezési tudatosság fejlődése, az irodalmi művek értelmezése. |  |
| MIKSZÁTH KÁLMÁN: SZENT PÉTER ESERNYŐJE | | | | |
| **50.** | Témazáró dolgozat megbeszélése  Mikszáth Kálmán: *Szent Péter esernyője*  „micsoda bűvész és művész” – Mikszáth Kálmán életpályája és művei | Reflektálás a regény elolvasására, az olvasói élményre és a nehézségekre. Annak felmérése, hogy ki milyen mélységben ismeri a művet. A következő órák előkészítése annak érdekében, hogy a részletek kontextusba ágyazottak, értelmezhetők legyenek.  Mikszáth pályaképének és életműve jelentőségének bemutatása (mf. 70–71. o.). | Tanulási és szociális készségek fejlesztése, digitális írástudás kompetenciáinak fejlesztése.  Digitális kompetenciák fejlesztése: források önálló feltárása, használata. | Mikszáth életművének jelentősége. Anekdotikus novella. |
| **51.** | „Hát persze, hogy a Szent Péter volt!” – Az esernyő és Szent Péter (részlet)  A legenda születése | A regény története, szereplői. Ismerkedés Mikszáth stílusával, írói világával (mf. 72/1.). | Új ismeretek szerzése, szövegértési és szövegértelmezési kompetenciák fejlesztése.  Digitális kompetenciák fejlesztése. | A regény világának és szövegvilágának jellemzői: szereplők hitelessége, közvetlenség, kiszólások, legenda, pletykák stb. |
| **52.** | „egy meghajlott liliom egyenesednék ki” – A fülbevaló (részlet)  A szálak összeérnek | Élményszerű ismerkedés Mikszáth világával. A cél, hogy a tanulók megismerjék és megszeressék Mikszáth írói stílusát, megérezzék humorát, szereplői karakterét, a történet sodrását (például mf. 74/1.). | Szövegértési, szövegértelmezési és kommunikációs kompetenciák fejlesztése, csoportmunka. | A regény világának és szövegvilágának jellemzői: humor, párbeszédek, anekdoták stb. |
| **53.** | „vissza vagy adva a magad erejének” – Három üszög (részlet)  Ismét viszik Veronikát | Élményszerű ismerkedés Mikszáth világával. A cél, hogy a tanulók megismerjék és megszeressék Mikszáth írói stílusát, megérezzék nyelvhasználatának egyedi ízét, humorát, emberségét (például mf. 76/1.). | Szövegértési, szövegértelmezési és kommunikációs kompetenciák fejlesztése, csoportmunka.  Tantárgyközi kapcsolatok. | A regény világának és szövegvilágának jellemzői: változó nézőpontok, nyelvhasználat, mindentudó elbeszélő, időrend stb. |
| **54‒55.** | Összefoglalás | A műről és a szerzőről tanultak összefoglalása, fogalmak és jellemzők áttekintése, összefoglalása (mf. 77‒78. o.). Csoportmunka. | Gondolkodási, logikai és szociális készségek fejlesztése.  Írás, szövegalkotás: önkifejezés és kreativitás.  Digitális írástudás fejlesztése.  Kommunikációs készségek fejlesztése. | Lásd a tematikus egység egyes részeinél! |
| **56.** | Témazáró dolgozat | Komplex dolgozat a tematikus egység alapján. Tartalmaz szövegértési, szövegalkotási feladatokat, rákérdez a tanult fogalmakra. | Olvasás, az írott szöveg megértése; írás, szövegalkotás, helyesírás, nyelvhelyesség, nyelvi kifejezési készség; műértelmezési tudatosság fejlődése, az irodalmi művek értelmezése. |  |
| KISEPIKAI ALKOTÁSOK | | | | |
| **57‒62.** | Kisepikai alkotások  Témazáró dolgozat megbeszélése. | Tanári döntés szerint, a tanulócsoport ízlése és motivációja függvényében a tankönyvben szereplő alkotások helyett tárgyalható más hasonló alkotások is. Pl. Örkény István, Fekete István, Lázár Ervin vagy kortárs alkotók műveiből, valamint választható Petőfi Sándor: *A helység kalapácsa* című komikus eposza vagy további Arany János-balladák. A rendelkezésre álló időkeretben az új ismeretanyagot úgy kell korlátozni, hogy készségfejlesztésre, ismétlésre, gyakorolásra is legyen idő. Ezért egyes műveknél elégedjünk meg azok élményszerű megismerésével – elemzésük nélkül. | Szövegértési, szövegértelmezési, szociális és kommunikációs kompetenciák fejlesztése. Tantárgyköziség, kulturális kontextus megismerése. | Anekdotikus novella, kisepikai alkotás,  novella, elbeszélés.  A novella elemzéséhez kapcsolódó fogalmak, ismeretek. |
| ***Választható*** | *„Odafönt másképp tudódott ki az igazság” – Mikszáth Kálmán: Bede Anna tartozása* | *Ismerkedés Mikszáth kisprózájával, a palóc mesemondó világával. A kapcsolat megteremtése a regény és a novella között.*  *A novella világának megismerése, szövegvilág megértése (mf. 79/3.).* | *Szövegértési, szövegértelmezési, szociális és kommunikációs kompetenciák fejlesztése. Tantárgyköziség, kulturális kontextus megismerése.* | *Anekdotikus novella, kisepikai alkotás,*  *novella, elbeszélés.*  *A novella elemzéséhez kapcsolódó fogalmak, ismeretek.* |
| ***Választható.*** | *„tiszta szívből kinevetni a nyomorúságunkat” – Móricz Zsigmond: Hét krajcár* | *Ismerkedés Móricz Zsigmond és a szöveg világával, összehasonlítva Mikszáth ábrázolásmódjával. Fontos, hogy a diákok megértsék azt a tragikumot, amit a szöveg rejt, illetve megérezzék a szöveg szépségét (mf. 81/3., 82/5.).* | *Szövegértési, szövegértelmezési, szociális és kommunikációs kompetenciák fejlesztése, csoportmunka. Tantárgyköziség, kulturális kontextus megismerése.*  *Empátia fejlesztése, a mű által felvetett erkölcsi kérdések megbeszélése.* | *Móricz és ábrázolásmódja.* |
| ***Választható*** | *„Játszottam, mint a színész” – Kosztolányi Dezső: Esti Kornél. Kilencedik fejezet* | *Ismerkedés Kosztolányi szövegvilágával.*  *A nyelvi közlés és megértés problematikájával való szembesülés.*  *A munkafüzet feladatainak felhasználása (83‒84. o.).* | *Szövegértési, szövegértelmezési, szociális és kommunikációs kompetenciák fejlesztése, csoportmunka. Tantárgyköziség, nyelvi, nyelvfilozófiai kérdések megismerése.*  *Hasonló szituáció elképzelése, előadása.* | *Kosztolányi prózájának jellemzői.* |
| ***Választható*** | *„repülhet-szállhat a labda” – Kányádi Sándor: Az igazi sportember*  *(Helyette a szerzőtől más vagy más kortárs szerző műve is feldolgozható.)* | *Ismerkedés Kányádi szövegvilágával, a tanmese morális szempontjainak megbeszélésével.* | *Szövegértési, szövegértelmezési, szociális és kommunikációs kompetenciák fejlesztése, csoportmunka. Tantárgyköziség, nyelvi, nyelvfilozófiai kérdések megismerése.*  *Szöveg írása, saját vélemény megfogalmazása.* | *Kányádi prózájának jellemzői: tanmese, példázat.* |
| ***Választható*** | *„Ennyi hiányzik az igazságból” – Heinrich Böll: A Balke család mérlege*  *(Helyette a szerzőtől más vagy külföldi szerző műve is feldolgozható.)* | *Ismerkedés a szerzővel és a szöveggel. A történet és a tanulságok megbeszélése. Az élményszerűség és az érintettség megteremtése.*  *A munkafüzet feladatainak felhasználása (86. o.).* | *Digitális kompetenciák fejlesztése (Böll-kutatás). Szövegértési és kommunikációs kompetenciák fejlesztése. Szociális kompetenciák fejlesztése.*  *Önismeret fejlesztése.* | *Böll prózájának jellemzői: visszaemlékezés.* |
| **63‒64.** | Összefoglalás  vagy  további kisepikai mű feldolgozása | A különböző szövegek, szerzők, nézőpontok, stílusok összehasonlítása, elemzése, értékelése.  A munkafüzet feladatainak felhasználása (87‒88. o.). | Gondolkodási, logikai és szociális készségek fejlesztése.  Írás, szövegalkotás: önkifejezés és kreativitás.  Digitális írástudás fejlesztése.  Kommunikációs készségek fejlesztése. | Lásd a tematikus egység egyes részeinél! |
| **65.** | Témazáró dolgozat | Komplex dolgozat a tematikus egység alapján. Tartalmaz szövegértési, szövegértelmezési, szövegalkotási feladatokat, rákérdez a tanult fogalmakra. | Olvasás, az írott szöveg megértése; írás, szövegalkotás, helyesírás, nyelvhelyesség, nyelvi kifejezési készség; műértelmezési tudatosság fejlődése, az irodalmi művek értelmezése. |  |
| MOLIÈRE: A FÖSVÉNY | | | | |
| **66.** | Molière: *A fösvény*  A komédia | Ismerkedés a drámai műnemmel, a komédia műfajával, a szerzővel, művei világával (mf. 89. o.). | Új ismeretek elsajátítása, tanulási és logikai készségek fejlesztése. | A műnem és a műfaj jellemzői, a komikum forrásai. |
| **67.** | Molière: *A fösvény*  A konfliktus | A szereplők és viszonyaik megismerése, a szituáció kibontása, a bonyodalom, konfliktus megértése. A konfliktus reális és a drámában szereplő megoldása. | Szövegértési képességfejlesztése, erkölcsi érzék fejlesztése, konfliktusmegoldás. | Konfliktus, konfliktusmegoldás |
| **68.** | Jellemek a komédiában | A szereplők és viszonyaik megismerése, a szituáció kibontása, a bonyodalom, konfliktus megértése, a humor forrásainak megkeresése. | Az irodalmi szöveg tanulságainak megbeszélése, a humor leleplező jellegével való ismerkedés. Erkölcsi érzék és ízlés fejlesztése.  Önismeret fejlesztése. | Jellem- és helyzetkomikum. |
| **69.** | Összefoglalás − A komikum forrásai, a komédia jellemzői | A szerzőről és a műről tanultak összefoglalása. | Gondolkodási, logikai és szociális készségek fejlesztése.  Írás, szövegalkotás: önkifejezés és kreativitás.  Digitális írástudás fejlesztése.  Kommunikációs készségek fejlesztése. | Lásd a tematikus egység egyes részeinél! |
| ÉV VÉGI ÖSSZEFOGLALÁS | | | | |
| **70.** | Év végi összefoglalás | **A feldolgozott olvasmányok élményének újra felidézése, tanult fogalmak rendszerezése.** | Rendszerező képesség, memória, fogalomhasználat. |  |
| **71.** | Az éves munka értékelése, osztályzatok lezárása | A közösen elvégzett munka értékelése. (Az egyéni értékelést ne a tanórán végezzük el, ott csak a közös munka legfőbb támaszainak mondjunk köszönetet.) | Reflexiós és önértékelés képességének fejlesztése. |  |
| **72.** | Találkozás az élő irodalommal.  Vagy  Játékos irodalomóra  Vagy  Olvasmányajánló | Tanulmányi kiránduláshoz vagy színház-, mozilátogatáshoz, író-olvasó találkozóhoz kapcsolódó, irodalomhoz is köthető ismeretek és élmények feldolgozása.  Azok a tanulók, akik erre vállalkoznak, fogalmazzanak meg ajánlásokat társaik számára, mit érdemes olvasniuk a nyári szünetben. A társak javaslata hatásosabb lehet a tanárénál. A házi olvasmány mellett a közösen kiválasztott és az egymás tanácsai alapján választott („kölcsönös”) olvasmányok jelentősen javítják az olvasási motivációt. A gyakorlottabb olvasók pedig közösségi igazolást, presztízst szerezhetnek jó ajánlásaikkal. | Az ismeretek összekapcsolásának képessége, komplex gondolkodás, nyitottság, érdeklődés fokozása.  Olvasási motiváció fokozása.  Tartalom összefoglalása, lényegkiemelés készsége. Élményszerű, szuggesztív élőbeszéd képességének fejlesztése.  Társas kapcsolatok fejlesztése. | Kapcsolódó ismeretanyag.  Olvasási stratégiák. |